MAXซิลลิงหวั่นรายย่อยติดหุ้น
&#8220;แม็กซ์ เมทัลฯ&#8221; แรงแรลลี หลังรายใหญ่ &#8220;ชยานนท์ วีรยุทธโกศล&#8221; ดอดเก็บหุ้นเก็งกำไรส่งราคาพุ่ง ยันไม่มีส่วนเกี่ยวข้องกับราคาหุ้น
15 ม.ค. 2556

“แม็กซ์ เมทัลฯ” แรงแรลลี หลังรายใหญ่ “ชยานนท์ วีรยุทธโกศล” ดอดเก็บหุ้นเก็งกำไรส่งราคาพุ่ง ยันไม่มีส่วนเกี่ยวข้องกับราคาหุ้น 
ราคาหุ้นบริษัท แม็กซ์ เมทัล คอร์ปอเรชั่น (MAX) ปรับตัวเพิ่มขึ้นต่อเนื่องตั้งแต่ต้นเดือน ธ.ค.ปีที่ผ่านมา แม้ว่าระหว่างนี้หุ้น MAX ต้องวางเงินสดก่อนซื้อ (แคชบาลานซ์) ก็ตาม ล่าสุด วันที่ 14 ม.ค. เล่นทะลุ 0.40 บาท ขึ้นมาปิดชนเพดาน (ซิลลิง) 0.41 บาท มูลค่าซื้อขายหนาแน่น 115.38 ล้านบาท 
นายชำนิ จันทร์ฉาย ประธานกรรมการ บริษัท MAX กล่าวว่า ตลาดหลักทรัพย์ได้สอบถามสาเหตุที่ราคาหุ้นปรับตัวขึ้นร้อนแรงต่อเนื่อง ว่ามีการเปลี่ยนธุรกิจอะไรหรือไม่ ได้ตอบไปว่า ไม่มี และยืนยันว่าไม่มีทางเปลี่ยนไปทำธุรกิจพลังงานแสงอาทิตย์แน่นอนเหมือนข่าวลือ
นายชำนิ กล่าวว่า ได้สอบถามไปยังนายชยานนท์ วีรยุทธโกศล นักลงทุนรายใหญ่ ชาว อ.หาดใหญ่ จ.สงขลา ที่เข้ามาถือหุ้น MAX กลางเดือน ธ.ค.ที่ผ่านมา ร่วม 10% ว่าต้องการอะไรหรือไม่ ไม่ว่าจะเป็นตำแหน่งกรรมการ หรือการร่วมบริหาร 
“ผมได้ถามไปยังนักลงทุนที่ชื่อชยานนท์ ว่าต้องการอะไรหรือเปล่า นักลงทุนก็บอกว่าแค่เก็งกำไรตามธรรมดา ไม่ต้องการบริหาร และผม (ชำนิ) ไม่ต้องการเป็นศัตรูกับใคร ราคาหุ้นขึ้นมาใครก็ชอบทั้งนั้น แต่ผมไม่ต้องการให้ใครมายำหุ้นของผม ใครที่เข้าแล้วห้ามมาโทษชำนิเด็ดขาด” นายชำนิ กล่าว
นายชยานนท์ นักลงทุนรายใหญ่ กล่าวว่า เป็นนักลงทุนที่เข้าไปลงทุนและเก็งกำไรตามปกติ ไม่ได้มีเจตนาทำราคาหุ้น ซึ่งมีความผิดติดคุก และต้องการให้ MAX เป็นกิจการที่ดี ยินดีให้ความร่วมมือ
นักลงทุน กล่าวว่า ซื้อหุ้น MAX มาประมาณ 3 สัปดาห์ ต้นทุนเฉลี่ยประมาณ 20 สตางค์ โดยซื้อไม่มาก ซึ่งช่วงที่ซื้อเห็นผู้บริหารและผู้ถือหุ้นใหญ่ขายหุ้นออกมาหมดเลย แล้วมีคนเก็บ ก็สนใจเข้าไปซื้อแค่ลงทุนเก็งกำไรตามปกติ และไม่รู้จะขายราคาไหน หลังจากราคาขึ้นมาเท่าตัว ขึ้นอยู่กับจังหวะ
“ผมไม่ได้ทำอะไร ซื้อหุ้นแล้วก็ไม่ได้ไปไล่หุ้น มันมีความผิดติดคุกได้ แต่ไม่รู้ใครทำอะไรกับหุ้น ผมกลัวรายย่อยเดือดร้อน เจตนาของผมแค่เข้าไปเก็งกำไรเท่านั้น ซื้อแล้วจบ เห็นท่าไม่ดีก็ขาย 
นายชยานนท์ กล่าวอีกว่า ก่อนหน้านี้เคยลงทุนหุ้น SECC (เอส.อี.ซี. ออโต้เซลส์ แอนด์ เซอร์วิส) เสียหายจำนวนมาก นอกเหนือจากหุ้น MAX แล้ว ไม่ได้ลงทุนหุ้นอะไรอีก โดยพอร์ตลงทุนมีไม่มาก แต่เปิดเผยไม่ได้